Talba għall-ħelsien mill-ħżiena Lill-mexxej tal-kor. Salm ta' David. Eħlisni, Mulej, mill-bnedmin ħżiena, min-nies tad-dnewwa ħarisni, li f'qalbhom inisslu ħsibijiet ħżiena, li jqajmu l-ġlied kuljum. Ilsienhom daqs tas-serp isinnu , semm ta' lifgħa taħt xufftejhom. Żommni, Mulej, minn idejn il-ħżiena, min-nies tad-dnewwa ħarisni, li ħsiebhom hu li jfixkluni. Nies kburin ħejjewli nassa , firxuli l-ħbula bħal xibka, u tul it-triq nasbu għalija. Jien għedt lill-Mulej: "Int Alla tiegħi; isma', Mulej, leħen it-tħannin tiegħi." Sidi Mulej, fortizza tas-salvazzjoni tiegħi, inti l-għata ta' rasi f'jum it-taqbida. Taqtgħalhomx xewqithom, Mulej, lill-ħżiena, tħallihomx jilħqu l-għanijiet tagħhom. Ma jerfgħux rashom dawk li jdawruni; ħa jaħkimhom il-qerq ta' xufftejhom. Ixħet fuqhom ġamar jaqbad, itfagħhom fi bjar mnejn qatt ma jqumu. Ma jgħammrux fl-art in-nies talsien ħażin; id-deni jwassal għall-qerda n-nies tad-dnewwa. Jien naf li l-Mulej jagħmel ħaqq mal-imsejken, u jagħti raġun lill-fqajjar. Iva, il-ġusti jfaħħru ismek; u t-tajbin jgħammru quddiemek.